
______________________________________________________________________________

На основу члана 138. став 1. Устава Републике Србије
 („Службени гласник РС“, бр. 98/2006) и чланова 1. став 1. и 31. став 1. и 2. Закона о Заштитнику грађана
 („Службени гласник РС“, бр. 79/2005 и 54/2007), у поступку утврђивања законитости и правилности рада Републичког фонда за пензијско и инвалидско осигурање покренутом по притужби М. Р из Смедеревске Паланке,  Заштитник грађана

У Т В Р Ђ У Ј Е
I

Републички фонд за пензијско и инвалидско осигурање (у даљем тексту: Фонд), доносећи решење у извршењу пресуде Управног суда  3 У. 5924/13 од 25.09.2013. године, није поступио по обавезујућим правним схватањима и примедбама суда датим у тој пресуди, чиме је начинио пропуст у раду на штету притужиоца.
II
Фонд је начинио пропуст у раду тако што је у управној ствари притужиоца решења у извршењу двеју пресуда Управног суда (из 2013. и 2016. године) доносио после истека законом прописаног рока.
Утврђени пропусти у раду Фонда представљају истовремено и кршење принципа добре управе.
На основу утврђених недостатака у раду, Заштитник грађана упућује Републичком фонду за пензијско и инвалидско осигурање следеће

П Р Е П О Р У К Е

I
Фонд ће без одлагања донети решење у извршењу пресуде Управног суда 15 У. 9316/14 од 24.03.2016. године уз поштовање одредбе чл. 69 ст. 2 Закона о управним споровима.
II

У свом будућем раду Фонд ће, доносећи управни акт у извршењу пресуде Управног суда, поступати по обавезујућим правним схватањима и примедбама суда и водити рачуна о поштовању законом прописаних рокова за доношење одлука, како би се грађанима омогућило да ефикасно и благовремено остварују и штите своја права и правне интересе. 
III
Фонд ће се извинити М. Р. за учињени пропуст у раду.
Фонд ће у року од 30 дана од дана пријема овог акта обавестити Заштитника грађана о предузетим мерама и поступању по препорукама.

Р а з л о з и:
Заштитник грађана је 02.06.2014. године  примио притужбу М. Р. из Смедеревске Паланке, ул. …, поднету преко пуномоћнице адв. …, у којој изражава незадовољство чињеницом да му је Републички фонд за пензијско и инвалидско осигурање признао право на инвалидску пензију почев од 13.02.2012. године, уместо да му право буде признато од дана подношења захтева, 20.01.2005. године, а на основу пуноважног налаза органа вештачења од 17.02.2005. године. Такође је изразио незадовољство чињеницом да Дирекција у решењу бр. 02/1 бр. 536224 од 12.05.2014. године, донетом у извршењу пресуде Управног суда 3 У. бр 5924/13 од 25.09.2013. године, није поступила по обавезујућим правним схватањима и примедбама суда из наведене пресуде.
Након тога другостепени орган је у извршењу наведене пресуде Управног суда донео решење 02/1 бр. 536224 од 12.05.2014. године, против којег је притужилац покренуо управни спор који је окончан новом пресудом Управног суда 15 У. 9316/14 од 24.03.2016. године. 
Размотривши наводе из притужбе као и приложену документацију, Заштитник грађана је покренуо поступак контроле законитости и правилности рада Републичког фонда за пензијско и инвалидско осигурање актом 5-4 – 976/14, дел. бр. 24694 и  затражио од њега да се изјасни о основаности притужбе.

У одговору од 01.07.2016. године Фонд је обавестила Заштитника грађана да је:

    -  притужиоцу решењем  филијале Смедерево од 17.09.2012. године утврђено право на инвалидску пензију са исплатом почев од 13.02.2012. године;
    -  притужилац против тог решења изјавио жалбу тврдећи да је решење засновано на погрешном налазу, мишљењу и оцени органа вештачења о датуму  настанка инвалидитета, наводећи да инвалидитет постоји од дана подношења захтева за инвалидску пензију – 20.01.2005. године;
    -   жалба притужиоца одбијена решењем Дирекције Фонда бр. 536224 од 23.01.2013. године;

    -   Управни суд по тужби против тог решења донео пресуду 3 У. 5924/13 25.09.2013. године којом је уважио тужбу и поништио решење Дирекције од 23.01.2013. године;

    -  Дирекција у извршењу те пресуде Управног суда донела решење 12.05.2014. године, против којег је притужилац водио управни спор, окончан пресудом Управног суда 15 У. 9316/14 од 24.03.2016. године;
    -    поступак пред органом вештачења у другостепеном поступку, којем су списи предмета уступљени 13.06.2016. године, још није окончан, те да ће након окончања вештачења Дирекција донети ново решење у извршењу пресуде Управног суда. 

У телефонском разговору, обављеном 25.08.2016. године службеница Дирекције РФПИО, обавестила је обрађивача предмета, након извршене провере у електронској бази података, да списи предмета притужиоца М. Р. још увек нису враћени са вештачења, због чега још увек није донето ново решење у извршењу пресуде Управног суда од 24.03.2016. године.

Увидом у списе предмета Заштитник грађана је утврдио да је Управни суд пресудом од 25.09.2013. године  поништио решење Фонда од 17.09.2012. године и наложио органу да у новом решењу, између осталог, образложи који су то медицински разлози због којих није прихваћен налаз органа вештачења у првостепеном поступку од 17.02.2005. године у којем је наведено да код притужиоца на дан прегледа постоји потпуни губитак радне способности, при чему, наводи суд, дијагнозе које се наводе у налазу од 17.02.2005. године су истоветне дијагнозама у налазу органа вештачења у првостепеном поступку од 08.06.2011. и 13.02.2012. године. Фонд је 12.05.2014. године донео решење у извршењу те пресуде Управног суда, али није поступио по налогу из пресуде, што је у новој пресуди Управног суда од 24.03.2016. године  констатовано на следећи начин: „Међутим, по оцени суда, основано се у тужби оспорава законитост решења туженог органа, јер је донето уз повреду одредбе члана 69. став 2. Закона о управним споровима…Ово стога што тужени орган није поступио по пресуди Управног суда 3 У. 5924/13 од 25.09.2013. године, будући да у образложењу оспореног решења није дао медицинске разлоге због којих није прихваћен налаз првостепеног органа вештачења бр. 57 од 17.02.2005. године, који се у рубрици „оцена радне способности“ изјаснио да на дан прегледа 17.02.2005. године код тужиоца постоји потпуни губитак радне способности и да је узрок инвалидности болест, већ даје формално-правне разлоге да је наведени налаз непотпун јер нема сагласности лекара вештака претходне контроле налаза.“

Осим тога, увидом у списе предмета, утврђено је да Фонд није донео решење у законом прописаном року ни у извршењу пресуде Управног суда од 25.09.2013. године ни у извршењу пресуде тог суда од 24.03.2016. године. У првом случају решење је донето 12.05.2014. године, више од седам месеци након пријема пресуде Управног суда, а у другом случају решење још увек, ни после пет месеци, није донето. 
Чланом 84. став 2. Закона о пензијском и инвалидском осигурању
 прописано је да се права која се остварују у Фонду, обезбеђују у поступку предвиђеном законом којим је уређен општи управни поступак, ако овим законом није друкчије уређено.
Чланом 93. истог Закона прописано је да, када је за решавање о праву из пензијског и инвалидског осигурања потребно утврдити постојање инвалидности, Фонд утврђује ту чињеницу на основу налаза, мишљења и оцене органа вештачења, чије се образовање и начин рада уређује општим актом Фонда.  
Чланом 2. Правилника о образовању и начину рада органа вештачења Републичког фонда за пензијско и инвалидско осигурање
 прописано је да је орган вештачења стручни орган Републичког фонда за пензијско и инвалидско осигурање који вештачи у првостепеном и другостепеном поступку остваривања права из пензијског и инвалидског осигурања, поступку ревизије, у поступку утврђивања промена у стању инвалидности, у поступцима остваривања права применом других прописа и у другим случајевима утврђеним овим правилником.
Чланом 7. Закона о општем управном поступку
  прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица или других странака.

Чланом 14. истог Закона прописано је да се поступак мора водити без одуговлачења и са што мање трошкова за странку и друге учеснике у поступку, али тако да се прибаве сви докази потребни за правилно и потпуно утврђивање чињеничног стања и за доношење законитог и правилног решења.

Чланом 69. став 2. Закона о управним споровима
 прописано је да ако према природи ствари у којој је настао управни спор треба уместо поништеног управног акта донети други, надлежни орган је дужан да тај акт донесе без одлагања, а најкасније у року од 30 дана од дана достављања пресуде, при чему је надлежни орган везан правним схватањем суда, као и примедбама суда у погледу поступка.
На основу спроведеног поступка контроле законитости и правилности рада Фонда утврђено је да је Фонд није поступио по обавезујућим схватањима и примедбама Управног суда,  нити је решења у извршењу пресудâ тог суда доносио у законом прописаним роковима.
Позитивни прописи и начела добре управе захтевају од органа управе да поступају законито и у прописаним роковима, без одуговлачења, у циљу што ефикаснијег остваривања права грађана. Стандард добре управе подразумева активан и ангажован став органа управе према обављању послова из своје надлежности. Незаконито и неефикасно спровођење управног поступка је акт лоше управе.

У случају грешке која се негативно одражава на права или интересе грађана, органи јавне власти, односно јавни службеници ће се извинити и последице грешке отклонити на најбржи могући начин или умањити последице пропуста према грађанима. 

На основу свих утврђених чињеница и околности, Заштитник грађана је утврдио пропуст у раду Републичког фонда за пензијско инвалидско осигурање и сагласно члану 31. став 2. Закона о Заштитнику грађана, упутио препоруке Републичком фонду за пензијско и инвалидско осигурање у циљу отклањања уоченог пропуста, унапређења рада органа управе и спречавања истих или сличних пропуста у будућности.

	ЗАМЕНИЦА ЗАШТИТНИКА ГРАЂАНА

	

	Владана Јовић


Доставити: 

-  Републичком фонду за пензијско и инвалидско осигурање
- Копију подносиоцу притужбе

� Сл. гласник РС“, бр. 98/2006.


� Сл. гласник РС“, бр. 79/2005 и 54/2007.


� „Сл. гласник РС“, бр. 34/03 ... 142/14.


� „Сл. гласник РС“, бр. 59/2008, 75/2008 - испр., 24/2011 и 7/2012.


� "Сл. лист СРЈ", бр. 33/97 и 31/2001 и "Сл. гласник РС", бр. 30/2010.


� "Сл. гласник РС", бр. 111/2009.

